Prienų rajono savivaldybės tarybai

**SPRENDIMO ,,DĖL VYKDOMOSIOS INSTITUCIJOS ĮGALIOJIMŲ SUTEIKIMO PRIENŲ RAJONO SAVIVALDYBĖS ADMINISTRACIJOS DIREKTORIAUS PAVADUOTOJO PAREIGYBEI IR PRIENŲ RAJONO SAVIVALDYBĖS ADMINISTRACIJOS DIREKTORIAUS IR ADMINISTRACIJOS DIREKTORIAUS PAVADUOTOJO PAREIGYBIŲ APRAŠYMŲ PATVIRTINIMO“**

**PROJEKTO AIŠKINAMASIS RAŠTAS**

2020-02-17

 Lietuvos Respublikos vietos savivaldos įstatymo 29 straipsnio 1 dalis numato, kad savivaldybės vykdomoji institucija (vykdomosios institucijos) – savivaldybės administracijos direktorius, savivaldybės administracijos direktoriaus pavaduotojas (pavaduotojai) (jeigu ši (šios) pareigybė (pareigybės) steigiama (steigiamos) ir jeigu šiai (šioms) pareigybei (pareigybėms) suteikiami vykdomosios institucijos įgaliojimai), turintys viešojo administravimo teises ir pareigas. Šio straipsnio 7 dalyje numatyta, kad savivaldybės administracijos direktorius jam įstatymų nustatytus ir savivaldybės tarybos perduotus įgaliojimus, išskyrus šio straipsnio 8 dalies 4 ir 5 punktuose nustatytus įgaliojimus (t. y. administruoja asignavimus, savivaldybės tarybos skirtus savivaldybės administracijai; savivaldybės tarybos nustatyta tvarka administruoja savivaldybės biudžeto asignavimus ir kitus piniginius išteklius, organizuoja savivaldybės biudžeto vykdymą ir atsako už savivaldybės ūkinę ir finansinę veiklą, administruoja savivaldybės turtą), turi teisę, kiek ji neapribota savivaldybės tarybos sprendimu, pavesti vykdyti savivaldybės administracijos direktoriaus pavaduotojui (pavaduotojams). Savivaldybės administracijos direktoriaus pavaduotojas atsiskaito savivaldybės administracijos direktoriui, o prireikus – ir savivaldybės tarybai.

Suteikus vykdomosios institucijos įgaliojimus Savivaldybės administracijos direktoriaus pavaduotojo pareigybei, direktoriaus pavaduotojas pagal savo kompetenciją gali leisti įsakymus, pasirašyti sutartis ir kt. dokumentus. Tokiu būdu yra aiškiai atskirta ir padalinta atsakomybė Savivaldybės administracijos direktoriui ir direktoriaus pavaduotojui.

 Prienų rajono savivaldybės tarybos 2019 m. gegužės 10 d. sprendimu Nr. T3-132 patvirtintame Savivaldybės administracijos direktoriaus pareigybės aprašyme buvo nustatyta, kad jis vykdo nurodytas funkcijas (išskyrus funkcijas, susijusias su visa Švietimo skyriaus veikla, darbuotojų darbo santykiais ir kiek tai numato teisės aktai), taip pat patvirtintas Savivaldybės administracijos direktoriaus pavaduotojo pareigybės aprašymas bei jam suteikti vykdomosios institucijos įgaliojimai.

 Vadovaujantis Prienų rajono savivaldybės tarybos 2020 m. sausio 30 d. sprendimu Nr. T3-4 ,,Dėl Prienų rajono savivaldybės administracijos struktūros patvirtinimo“ Švietimo skyriui priskirta sporto sritis, skyriaus pavadinimą pakeičiant į Švietimo ir sporto skyrių.

 Atsižvelgdami į tai bei remdamiesi Lietuvos Respublikos Vyriausybės 2018 m. lapkričio 28 d. nutarimu Nr. 1176 ,,Dėl Lietuvos Respublikos valstybės tarnybos įstatymo įgyvendinimo“ patvirtinta Valstybės tarnautojų pareigybių aprašymo ir vertinimo metodika, teikiame Savivaldybės tarybos sprendimo projektą dėl vykdomosios institucijos įgaliojimų suteikimo Prienų rajono savivaldybės administracijos direktoriaus pavaduotojo pareigybei ir dėl naujų administracijos direktoriaus ir administracijos direktoriaus pavaduotojo pareigybių aprašymų patvirtinimo.

Skyriaus vedėja Vytautė Draugelytė